**A SZÍNHÁZI MUNKA SORÁN ALKALMAZOTT SZÚRÓ-, VÁGÓ- ÉS LŐFEGYVEREK, VALAMINT A PIROTECHNIKAI ESZKÖZÖK ALKALMAZÁSÁNAK SZABÁLYAI**

A színházi előadások kapcsán gyakran előfordul, hogy egyes jelenetekben szúró-, vágó-, illetőleg lőfegyvereket, valamint pirotechnikai eszközöket használnak. Ezek veszélyessége okán a 35/1997. (XII.5.) MKM rendelet (a színházművészeti biztonsági szabályzat kiadásáról) 1. számú melléklete, különleges előírásokat tartalmaz.

A színházi előadások alkalmával a színpadon használt szúró-, vágó- és lőfegyverek kezelésére és tárolására vonatkozó előírások:

* A szúró- és vágófegyverek élét, hegyét le kell tompítani.
* A becsúszó tőröket kifogástalan, működőképes állapotban kell tartani.
* A szúró- és vágófegyverek kezelését csak szakember (pl. vívómester) taníthatja be, illetve e fegyverek nyílt színi használatát, lehetőleg, az abban jártas szakemberre vagy sportolóra kell bízni.
* A vívásra használt eszközök állapotát minden használatbavétel előtt ellenőrizni kell. Sérült, hibás eszköz nem használható.
* Színpadon csak hatástalanított lőfegyvert szabad használni. A lőfegyverekről nyilvántartást kell vezetni. A színházi lőfegyvert a hozzá tartozó tölténytől elkülönítetten, jól zárható helyen kell tárolni.
* Lőfegyver használatakor személyekre célozni és lőni tilos. A célzás irányát minden esetben pontosan előre meg kell határozni.
* A lőfegyverek kezelésére és tárolására, a hatósággal egyetértésben, felelős személyt kell kijelölni.

A színpadi látványelemként alkalmazott pirotechnikai eszközök használatára vonatkozó előírások:

* Hatásként alkalmazott pirotechnikát csak szakképesítéssel rendelkező szakember vagy jelenlétében, az általa betanított szereplők kezelhetnek.
* Pirotechnikai termékek csak felügyelet mellett és csak a szükséges ideig, de legfeljebb a jelenet végéig tarthatók a színpadon.
* A pirotechnikai terméket az előírt tárolóhelyen és megfelelő csomagolásban kell tárolni.
* A színpadon csak a szerep követelményeinek megfelelően szabad dohányozni és gyertyát, fáklyát, pirotechnikai anyagokat stb. használni. A tűzveszélyes cselekmény végzésének feltételeit a munkáltató írásban határozza meg.